text: Motorcyklist er hårdt kvæstet i trafikulykke
  25 september 2013 kl. 09.03
  44-årig mands tilstand er stabil: Tidligt onsdag morgen påkørte han på motorcykel en bil nær Jels.
  En 44-årig motorcyklist er blevet alvorligt kvæstet i en ulykke tidligt onsdag morgen i Sønderjylland.
  Ulykken er sket på Haderslevvej mellem Skodborg og Jels, oplyser politiet.
  - Det er alvorligt, siger vagtchef Søren Strægaard ved Syd- og Sønderjyllands Politi om mandens skader.
  Sidst på formiddagen er meldingen, at mandens tilstand er stabil.
  Motorcyklen og en bil af mærket Audi tørnede sammen cirka klokken kvart i seks.
  Bilen kørte fra en ejendom og på Haderslevvej og blev herefter ramt i siden af motorcyklen, oplyser politiet.
  Den 44-årige blev bragt til behandling på Odense Universitetshospital.
  Hvorfor bilisten overså motorcyklisten, skal nu undersøges nærmere, og en bilinspektør skal forsøge at fastslå motorcyklens fart.
  